აჰმედ ავად იბნ აუფი

აჰმედ ავად იბნ აუფი (დ. 1956) — სუდანელი სამხედრო ოფიცერი და პოლიტიკოსი, რომელიც 2019 წლის 11 აპრილიდან 12 აპრილამდე, სულ რაღაც ერთი დღით, ქვეყნის დე ფაქტო მეთაურის თანამდებობას იკავებდა მას შემდეგ, რაც მონაწილეობა მიიღო 2019 წლის სამხედრო გადატრიალებაში. მანამდე აუფი იყო სუდანის თავდაცვის მინისტრი (2015 წლის 23 აგვისტოდან 2019 წლის 14 აპრილამდე ) და სუდანის პირველი ვიცე-პრეზიდენტი 2019 წლის თებერვლიდან აპრილამდე.

სამხედრო და სახელმწიფოებრივი კარიერა
აუფი თავდაპირველად იყო სამხედრო დაზვერვის უფროსი და გაერთიანებული შტაბის თავმჯდომარე, სანამ 2010 წლის ივნისში სამხედრო სისტემის მასშტაბური რეორგანიზაციის ფარგლებში არ გაათავისუფლეს. სამხედრო სამსახურის შემდეგ მან დიპლომატიურ სფეროში გადაინაცვლა და იყო სუდანის ელჩი საუდის არაბეთსა და ომანში.

2007 წლის მაისში აუფი მოხვდა იმ პირთა სიაში, რომელთაც აშშ-მა სანქციები დააწესა. ამის მიზეზი გახდა მისი სავარაუდო როლი სუდანის მთავრობასა და „ჯანჯავიდის“ დაჯგუფებას შორის კავშირში დარფურის ომის დროს, ასევე მისი მჭიდრო ურთიერთობა ირანთან. არსებობს სარწმუნო ბრალდებები, რომ აუფი კოორდინაციას უწევდა „ჯანჯავიდის“ ოპერაციებს, რაც მოიცავდა მშვიდობიანი მოსახლეობის დაბომბვას „ანტონოვის“ ტიპის თვითმფრინავებით, თავდასხმებს სოფლებზე, მოსახლეობის იძულებით გადასახლებასა და მასობრივ გაუპატიურებებს (ტავილა, ჩრდილოეთ დარფური). თუმცა, აუფი არ ფიგურირებს იმ პირთა შორის, რომელთაც სისხლის სამართლის საერთაშორისო სასამართლომ დარფურში ჩადენილი დანაშაულებისთვის ბრალი წაუყენა.

2015 წლის 23 აგვისტოს პრეზიდენტმა ომარ ალ-ბაშირმა იგი სუდანის თავდაცვის მინისტრად დანიშნა.

ვიცე-პრეზიდენტი
2019 წლის თებერვალში, მასშტაბური საპროტესტო აქციების ფონზე პრეზიდენტ ალ-ბაშირის მიერ მინისტრთა კაბინეტის დათხოვნის შემდეგ, აუფი პირველ ვიცე-პრეზიდენტად დაინიშნა, რითაც მან ბაკრი ჰასან სალეჰი შეცვალა.

სახელმწიფო გადატრიალება
2019 წლის 11 აპრილს მან სუდანის სახელმწიფო ტელევიზიით გამოაცხადა, რომ მთავრობა დაითხოვეს, ხოლო კონსტიტუციის მოქმედება შეჩერდა. მისი განცხადებით, მართვის სადავეებს ხელში სამხედროები აიღებდნენ, დაწესდებოდა კომენდანტის საათი (საღამოს 10 საათიდან) და დაიწყებოდა ორწლიანი გარდამავალი პერიოდი. მან ასევე გამოაცხადა სუდანის საჰაერო სივრცის ჩაკეტვა 24 საათით, სასაზღვრო პუნქტების დახურვა და სამთვიანი საგანგებო მდგომარეობა. ეროვნული ასამბლეა დაიშალა, რაზეც აუფმა დასძინა, რომ სუდანი „თავისუფალი და სამართლიანი“ არჩევნებისთვის ემზადებოდა.

მან მომდევნო დღესვე დატოვა თანამდებობა უწყვეტი პროტესტის გამო; დემონსტრანტები მას წინა ხელისუფლების ერთ-ერთ წამყვან ფიგურად მიიჩნევდნენ, რასაც დაემატა მისი გადაწყვეტილება ალ-ბაშირის სისხლის სამართლის საერთაშორისო სასამართლოსთვის გადაცემაზე უარის თქმის შესახებ. თავისი ბოლო გადაწყვეტილებით, აუფმა საკუთარ მემკვიდრედ გენერალ-ლეიტენანტი აბდელ ფატაჰ ალ-ბურჰანი დანიშნა, რომელიც მანამდე შეიარაღებული ძალების გენერალური ინსპექტორის თანამდებობას იკავებდა.

იხილეთ აგრეთვე
სუდანის პრეზიდენტი

სქოლიო

კატეგორია:დაბადებული 1956
კატეგორია:ცოცხალი ადამიანები 
კატეგორია:სუდანის პრეზიდენტები
კატეგორია:სუდანელი პოლიტიკოსები